
2015 m. gegužės 20 d. pranešimas VIR​​​​​​

Europos reikalų komiteto posėdyje išskirti Lietuvos Europos Sąjungos politikos 2015–2020 metų prioritetai
Š. m. gegužės 15 ir 20 d. Europos reikalų komitete svarstytas Užsienio reikalų ministerijos parengtas Lietuvos Europos Sąjungos politikos 2015–2020 metų strateginių krypčių projektas „Auganti ir saugi Lietuva veiksmingoje Europos Sąjungoje“.

Lietuvos ES politikos 2015-2020 metų strateginėmis kryptimis siekiama užtikrinti nuoseklią, aktyvią, į rezultatus orientuotą, nacionalinius ir ES interesus atitinkančią Lietuvos ES politiką ir šios politikos tęstinumą bei užtikrinti, kad valstybės institucijos susitelktų, siekdamos augančios ir saugios Lietuvos stiprioje ir veiksmingai dirbančioje ES. 
          Susipažinęs su parengtu strateginių krypčių projektu, Europos reikalų komitetas išskyrė šešis prioritetus: Europos energetinės sąjungos kūrimas, Rytų partnerystė, Strategiškai svarbių energetikos ir transporto infrastruktūros projektų įgyvendinimas, ES informacinės erdvės apsauga, Lietuvos mokslo ir inovacijų sistemų konkurencingumo stiprinimas bei Strategijos „Europa 2020“ socialinės dimensijos tikslų įgyvendinimas. Šiems klausimams Europos reikalų komitetas savo darbotvarkėje planuoja skirti ypatingą dėmesį. 
Komitetas taip pat rekomendavo Vyriausybei papildyti Lietuvos Europos Sąjungos politikos 2015–2020 metų strateginių krypčių projekto III dalį ,, Lietuva veiksmingoje ES" formuluote apie bendros istorinės atminties puoselėjimą, ir žinių apie totalitarinių režimų nusikaltimus sklaidos ES lygiu didinimą, siekiant ES lygiu įvertinti totalitarinių režimų nusikaltimus.
Europos reikalų komiteto biuro patarėjas

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

